આજે મુંબઈમાં કેટલાય વિસ્તારોમાં ઘણા લોકો આવી રીતે પબ્લિક પ્રૉપર્ટીનો ઉપયોગ પોતાના રહેઠાણ બનાવવા માટે કરે છે તેમ જ પબ્લિકને જ નડતરરૂપ બની જાય છે. એમાંનું જ એક ઉદાહરણ છે ભુલેશ્વરનું બસ-સ્ટૉપ, જ્યાં અમુક લોકો પોતાનો અડ્ડો જમાવીને રહી રહ્યા છે. મુમ્બાદેવીથી કાલબાદેવી રોડ તરફ જતા ભુલેશ્વરના બસ-સ્ટૉપ પાસે ત્યાંની ફુટપાથ પર કેટલાય સમયથી આ લોકો પોતાનું રહેઠાણ બનાવીને રહે છે તેમ જ પોતાની જીવનજરૂરિયાતનો સામાન પણ અહીં જ ફેલાવીને રાખી મૂકે છે. આવી રીતે રહેતા આ લોકોને આમ ગેરકાયદેસર રહેવા માટે ન કોઈ ટૅક્સ આપવાની કે ન કોઈ મેઇન્ટેનન્સ આપવાની કે લાઇટનાં બિલ ભરવાની જરૂર પડે છે. આ લોકોને કારણે રાહદારીઓને ફુટપાથ પરથી ચાલવું મુશ્કેલ બની જાય છે. તેમ જ આખો દિવસ અહીં પડ્યા રહેતા આ લોકોનો ખાવાપીવાનો સામાન અને કચરો પણ ત્યાં જ પડ્યો રહે છે એટલું જ નહીં, રાતના પણ આ લોકો દ્વારા અશ્લીલ ગાળો અને દારૂ પીને કરવામાં આવતા તમાશાને કારણે આજુબાજુના પરિસરમાં રહેતા લોકોને પણ ત્રાસ થતો જોવા મળે છે.